Schweizer-Reneke: Politici ‘wat situasie uitbuit’ veroordeelDie foto waaroor die herrie woed en waarop gesien kan word hoe gr. 1’s blykbaar volgens hul ras geskei is. Foto: Twitter Na aanleiding van die rasseherrie wat by die Laerskool Schweizer-Reneke losgebars het, het AfriForum politici veroordeel wat dié situasie onmiddellik vir eie gewin uitgebuit het. Volgens Alana Bailey, adjunk- uitvoerende hoof van AfriForum, is dit gedoen sonder om eers die werklike agtergrond van die foto wat op sosiale media geplaas is, vas te stel. Bailey het gesê verskeie politieke partye – waaronder die EFF, ANC en DA – het reeds hul menings gelug en die skool veroordeel sonder ’n deeglike ondersoek om die feite te bevestig. “Die leerders is vir die partye se eie ideologiese doelwitte misbruik en aan traumatiese ontruiming blootgestel wat hulle in ’n onaanvaarbare posisie geplaas het.” Sy het gesê daar is gevestigde kanale waardeur klagtes oor probleme by skole – waaronder rassistiese optrede – na behore ondersoek en die nodige optrede gevolg kan word. “In hierdie geval, na aanleiding van een foto, is blote gevolgtrekkings en selfs dreigemente van geweldpleging gemaak. Dit is duidelik dat die welsyn van enige van die leerders allermins deur die politici oorweeg is of as van belang deur hulle geag word en dat hulle eerder op die vooraand van die verkiesing op eie politieke gewin fokus.” Bailey het gewys op ander foto’s wat weer aandui dat die klasgroep geroteer het en leerders van verskillende rasse ook saam aan die lessenaars in die klas gesit het. “Ongeag die waarheid agter die storie – al die skool se leerders is getraumatiseer, hul onderrig is ontwrig en die gemeenskap is gepolariseer. Die foto wys weer ‘n ander kant van die saak. “Enige rasionele ondersoek van die feite en bevindings oor die agtergrondgebeure wat die foto’s voorafgegaan het, gaan gevolglik nou deur die emosionele reaksies oorskadu word. Dit gaan moeilik omkeerbare skade by baie laat, wat tragies is.” Bailey het gesê AfriForum is bereid om traumaberading op versoek aan enige van die betrokke leerders te verleen. Die Suid-Afrikaanse Onderwysersunie (SAOU) het gesê die foto wat op sosiale media geplaas is, saai verdeeldheid en vereis aandag. Chris Klopper, hoof- uitvoerende beampte van die SAOU, het gesê die SAOU sal nooit rassediskriminasie ondersteun of probeer verdedig nie, maar die vraag moet ongelukkig gevra word: Is dit nie ŉ geval van politieke opportunisme nie? “Is dié enkele foto nie doelbewus buite verband geruk nie, aangesien ander foto’s van dieselfde klas ŉ baie meer positiewe en inklusiewe benadering weerspieël? Die SAOU doen ŉ beroep op die onderwys- en ouergemeenskap om die betrokke owerhede kans te gee om hul ondersoek na die voorval uit te voer en om die ongelukkige voorval nie buite verhouding aan te hits totdat die feite van die saak bekend is nie.” Die beheerliggaam van die Laerskool Schweizer-Reneke sê die foto waarop swart en wit gr. R-leerders afsonderlik sit waaroor ŉ landwye bohaai ontstaan het, “weerspieël nie die ware karakter van die skool nie”. “Die Laerskool Schweizer-Reneke is trots op sy geïntegreerde leerderkorps,” het Jozeph du Plessis, voorsitter van die skool se beheerliggaam, in ŉ verklaring gesê. “Die skool se etos berus op inklusiwiteit as ’n weerspieëling van die breër Suid-Afrikaanse samelewing.” Hy sê die foto weerspieël net “’n enkele oomblik in ’n klaskamer en is geneem en aan ouers gestuur om hulle gerus te stel oor hul kinders se eerste skooldag in gr. R”. Die onderwyseres wat na bewering die kinders volgens ras geskei het, is Donderdag met onmiddellike inwerkingtreding geskors, het Sello Lehari, Noordwes se LUR vir onderwys, gesê.